Tiener probeer selfmoord pleeg oor “slet-lysie”ŉ Durbanse tienermeisie het probeer selfmoord pleeg nadat haar naam op ŉ sogenaamde “slet-lysie” geplaas is, wat op die Blackberry-boodskapdiens (BBM) en Facebook versprei is. IOL berig dat die meisie verlede Woensdag gesien het haar naam is op die lysie en toe ŉ mengsel van huishoudelike produkte en petrol gedrink het om te probeer selfmoord pleeg. Sy is na die hospitaal gehaas en is Sondag ontslaan. Die “slet-lysie” is vroeër vanjaar deur iemand op BBM begin met die name van 10 meisies van Wentworth in Durban. Meer name is later bygevoeg soos die lys versprei het. Intussen het die ma van ŉ 17-jarige meisie, wie se naam ook op die lys verskyn, ŉ beroep gedoen op ouers om op te staan teen kuberteistering. “Die verspreiding van die lys is vernederend en geen tiener hoef die soort pyn en hartseer te verduur nie.” Die polisie het intussen ŉ beroep gedoen op ouers om kuberteistering aan te meld. Lees meer hier.